ΓΡΑΠΤΗ ΕΡΩΤΗΣΗ E-1160/96 υποβολή: Mary Banotti (PPE) προς την Επιτροπή (15 Μαΐου 1996)

Θέμα: Συμπληρωματική ερώτηση όσον αφορά πειράματα σχετικά με τους κινδύνους από τις ακτινοβολίες

Ως συνέχεια της απάντησης της κ. Cresson στην ερώτηση Ε-0560/96 ((ΕΕ C 185, 25.6.1996, σελ. 71. )) της κ. Banotti.

Με ποιό τρόπο επιλέγει η Επιτροπή τους συμβούλους της; Η απάντηση στην ερώτηση αυτή δεν διευκρινίζει: α) ποιά είναι τα κριτήρια επιλογής και, β) πώς θα διασφαλισθεί η απαραίτητη, προς αποφυγήν μεροληπτικής αντιμετώπισης, διαφάνεια.

Αναφορικά με τον ανοιχτό χαρακτήρα των διαδικασιών και την διαφάνεια, είναι σε θέση η Επιτροπή να επιβεβαιώσει ότι κανένας από τους συμβούλους της ή από τα μέλη της συντονιστικής συμβουλευτικής επιτροπής ή από το προσωπικό τους για την επιστημονική έρευνα δεν έχει συνάψει σύμβαση στα πλαίσια του προγράμματος;

Είναι σε θέση η Επιτροπή να επιβεβαιώσει τον ισχυρισμό της ότι η έρευνα σχετικά με τα ανθρώπινα κύτταρα χρηματοδοτείται επαρκώς παρέχοντας αναλυτική κατάσταση των σχετικών ποσών τα οποία έχουν δαπανηθεί για την έρευνα αναφορικά τόσο με τα ανθρώπινα κύτταρα όσο και με τους αρουραίους;

Είναι σε θέση η Επιτροπή να εξηγήσει, περαιτέρω, τους λόγους για τους οποίους φρονεί ότι η διαδικασία καρκινογέννεσης στους αρουραίους θα ομοιάζει με την αντίστοιχη στον άνθρωπο;

Απάντηση της κ. Cresson εξ ονόματος της Επιτροπής (20 Ιουνίου 1996)

Τα κριτήρια επιλογής συμβούλων για την προετοιμασία του προγράμματος πλαισίου 1994-1998 ήταν η προϋπηρεσία, η διεθνής αναγνώριση, η τρέχουσα ερευνητική δραστηριότητα και η αντιπροσωπευτική κάλυψη των ποικίλων επιστημονικών κλάδων που σχετίζονται με το πρόγραμμα έρευνας στην προστασία από τις ακτινοβολίες. Ένα ακόμη κριτήριο ήταν η αντιπροσωπευτική συμμετοχή των διαφόρων κρατών μελών. Επίσης, τα μέλη της συμβουλευτικής επιτροπής διαχείρισης και συντονισμού (CGC) «Προστασία από τις ακτινοβολίες» που διορίσθηκαν από τα κράτη μέλη συνέβαλαν και στην ανάπτυξη του ερευνητικού προγράμματος. Κατ' αυτόν τον τρόπο εξασφαλίσθηκε διαφάνεια, πριν όμως γίνει η οριστική επιλογή, η πρόταση προγράμματος υποβλήθηκε και σε διάφορες επιτροπές όπως η ομάδα για τα πυρηνικά θέματα, η επιστημονική και τεχνική επιτροπή και η Κοινωνική και Οικονομική Επιτροπή.

Το πρόγραμμα έρευνας στην προστασία από τις ακτινοβολίες σκοπό έχει να συγκεντρωθούν οι καλλίτερες ερευνητικές ομάδες που εργάζονται στο δεδομένο πεδίο και ήταν επομένως αναπόφευκτο τα εργαστήρια που συνδέονται με ορισμένους συμβούλους και με ορισμένα μέλη της συμβουλευτικής επιτροπής διαχείρισης «Προστασία από τις ακτινοβολίες» να επιτύχουν τη σύναψη συμβάσεων στην έρευνα. Οι διαδικασίες που ορίσθηκαν για την αξιολόγηση των προτάσεων δεν επέτρεπαν καμμία μεροληψία. Οι εμπειρογνώμονες που έλαβαν μέρος στην αξιολόγηση των προτάσεων ήσαν υποχρεωμένοι να δηλώσουν εάν συμμετείχαν σε κάποιο έργο, οπότε στην περίπτωση αυτή αποκλείονταν από την αξιολόγηση της συγκεκριμένης πρότασης.

Η Επιτροπή κρίνει ότι η έρευνα σχετικά με τα κύτταρα του ανθρώπου υποστηρίζεται καλά στο πρόγραμμα. Στα έργα όπου συμμετέχουν πολλοί εταίροι είναι δύσκολο να γίνει κατανομή των κονδυλίων στους ζητούμενους τομείς 7 πάντως, έχουν προβλεφθεί 2 περίπου εκατ. ECU για την έρευνα στα κύτταρα του ανθρώπου έναντι 3 περίπου εκατ. ECU για την έρευνα στα ποντίκια.

Είναι σαφές ότι σε όλες τις πειραματικές μελέτες σχετικά με την καρκινογένεση πρέπει να χρησιμοποιούνται ζωντανά πειραματόζωα. Παρά το γεγονός ότι τα ποντίκια δεν αποτελούν προφανή μοντέλα για τον άνθρωπο, προσφέρουν ορισμένα πλεονεκτήματα στην πειραματική εργασία διότι είναι μικρά και σχετικά ανέξοδα, καθώς επίσης επειδή γνωρίζουμε πολλά για τη γενετική και την παθολογία τους. Ακόμη, είναι και αυτά θηλαστικά, οι βλάβες από τις ακτινοβολίες και η επανόρθωση είναι παρεμφερείς και έχουν σε μεγάλο βαθμό ομόλογα γονίδια και παρεμφερή γονίδια καταστολής των όγκων. Όπως και στον άνθρωπο, ειδικές χρωματοσωματικές αλλοιώσεις συνδέονται με ορισμένες μορφές καρκίνου και δεν φαίνεται κατ' αρχήν να υφίσταται λόγος η διεργασία καρκινογένεσης στα ποντίκια να διαφέρει πολύ από εκείνην στον άνθρωπο.